***Učinimo Tivat održivom turističkom destinacijom – program podrške uvođenju ekološke sertifikacije za hotele***

Opština Tivat i Turistička organizacija Tivta, u partnerstvu sa projektom Razvoj niskokarbonskog turizma, dogovorili su program podsticaja za dodjelu međunarodnih ekoloških sertifikata EU Eko znak i Travelife za hotele, koji na ovaj način dobijaju potvrdu garancije održivog poslovanja. ***Ovaj program se odnosi na prvih 3 prijavljena objekta, koji će biti u mogućnosti da dobiju oznaku kvaliteta besplatno*** zahvaljujućiudruženim sredstvima partnera u programu.

Stimulativne mjere za ozelenjavanje turističke ponude su odgovor na izazove pred kojima se nalazi turistički sektor. Hoteli koji posjeduju ekološki sertifikat prepoznati su kao privredni subjekti koji vode najveću brigu o životnoj sredini u destinaciji. Oznaka je potvrda da hotel u praksi sprovodi ekološki koncept rada, štedi energiju i vodu, brine se o očuvanju prirodnog okruženja, radi na promociji održivog saobraćaja i na redukciji stvaranja otpada. Takođe, u ovim objektima se intenzivno sarađuje sa gostima i zaposlenima kako bi se razvijala ekološka svijest.

Pored ostvarenih ušteda i stvaranja imidža lidera u poslovanju, sertifikovani hoteli dobijaju prednost u promociji i marketingu, posebno za pozicioniranje na emitivnim tržištima zapadne i sjeverne Evrope, kao i udaljenih destinacija. Turisti koji dolaze iz ovih država očekuju visok kvalitet usluge, pun doživljaj destinacije i spremni su da izdvoje više novca za boravak u sertifikovanom smještaju. Takođe, domaći hoteli mogu lakše uspostaviti saradnju sa globalnim tur operatorima, kao što su TUI Travel, Thomas Cook, Neckermann i drugi.

Zainteresovani turistički poslenici se mogu prijaviti putem ***formulara***, koji će biti dostupan na sajtovima i zvaničnim stranicama na društvenim mrežama partnera u projektu. ***Prijavni formular biće dostupan od ponedjeljka, 16. aprila, a rok za prijavu je 23. april.***

***Program podsticaja se odnosi na dva međunarodna ekološka sertifikata: EU Eko znak i Travelife.***

**EU Eko znak** – Široko prepoznatljiv evropski ekološki znak, za hotele, male smještajne kapacitete i kampove, kod kojih dominiraju online rezervacije. Sertifikovani objekti moraju zadovoljiti kriterijume koji se tiču primjene koncepta zaštite životne sredine, ušteda energije i vode, redukcije nastanka otpada, promocije ponude turizma u prirodi i održivog transporta. Sertifikat se izdaje na period od 5 godina.

U Crnoj Gori EU Eko znak posjeduju 5 hotela i 4 apartmana: HEC Residence, hotel M Club i TN Slovenska plaža iz Budve, hotel Palata Venezzia u Ulcinju, hotel Kalamper iz Bara, kao i apartmani Val Maslina, Utjeha i Kod Slavka u Baru, te Bodganović u Kotoru.

**Travelife** – Sertifikat se dodjeljuje turističkim jedinicama koje primjenjuju visoke standarde održivosti u poslovanju. Kriterijumi se odnose na performanse zaštite životne sredine, prava zaposlenih, ljudska prava,

kao i saradnju sa lokalnom zajednicom. Posjedovanje međunarodnog sertifikata kao što je Travelife je jedan od uslova poslovanja sa globalnim tur operatorima. Sertifikat se obnavlja nakon 2 godine. Prvi hotel koji posjeduje Travelife Gold sertifikat u Crnoj Gori je hotel Lighthouse u Igalu.

Projekat ”Razvoj niskokarbonskog turizma” realizuju Ministarstvo održivog razvoja i turizma i Kancelarija Programa Ujedinjenih nacija za razvoj (UNDP), u saradnji sa Nacionalnom turističkom organizicijom Crne Gore. Više informacija o projektu i načinima podrške za uvođenje ekološke sertifikacije možete pročitati na web stranici projekta [www.lowcarbonmne.me](http://www.lowcarbonmne.me).

***Sertifikujte svoj hotel i postanite vidljivi na evropskoj turističkoj mapi! Učinimo Tivat održivom turističkom destinacijom!***